Club Brugge er uden tvivl favorit mod AaB i 1/16-finalen i fodboldens Europa League. Mandagens lodtrækning parrede de to klubber, men selv om den danske mesterklub vil være undertippet mod Brugge, tror AaB-spiller Rasmus Würtz på, at nordjyderne kan avancere i turneringen. - Vi har selvfølgelig en vis tro på egne evner. Formår vi at toppræstere i de to kampe, kan det godt lykkes. - Vi har dette efterår mødt stærke hold. Vi har både slået Dynamo Kiev og Steaua Bukarest. Det giver en vis tro på, at det kan lade sig gøre, siger han. Club Brugge vandt gruppespillets gruppe B, blandt andet efter en 4-0-sejr i København over FCK, der endte sidste i gruppen. Og tidligere på året sendte Club Brugge Brøndby ud af kvalifikationen til Europa League med sejre både i Belgien og i Brøndby. Midtbanespilleren forudser derfor også et hårdt opgør mod det belgiske tophold. - De danske hold, der har mødt dem i den her sæson, har haft det svært. Det er et hold, der spiller i et højt tempo. De har teknisk dygtige spillere. - For at bevare håbet er det vigtigt, at vi vinder den første kamp på hjemmebane, siger han. AaB spillede sig videre fra gruppespillet i Europa League som det eneste skandinaviske hold. Trods et nederlag mod Rio Ave på udebane i den sidste gruppekamp, kunne AaB alligevel juble over at være kommet videre i turneringen som toer i gruppen. Det kunne træner Kent Nielsen takke Dynamo Kiev, der slog Steaua Bukarest 2-0 ude, for. AaB og Brugge møder hinanden 19. februar og 26. februar. Første kamp spilles i Aalborg.
Selvom Club Brugge har knust flere danske hold i denne sæson, tror Rasmus Würtz, at AaB kan slå belgierne ud.